b'\n_START_ARTICLE_\nPrazna knjiga\n_START_PARAGRAPH_\nPrazna knjiga je knjiga, katere naslov nakazuje, da obravnava konkretno tematiko, vendar so njene strani prazne. Gre za satiro, s katero avtor sporo\xc4\x8da, da po njegovem mnenju o obravnavani temi ni ni\xc4\x8d povedati oz. da je odgovor na naslovno izjavo \xc2\xbbni\xc4\x8d\xc2\xab. Nekatere prazne knjige lahko vsebujejo bibliografske podatke, kazalo, \xc5\xa1tevilke strani in podobne elemente, dejanske vsebine pa nimajo._NEWLINE_Obi\xc4\x8dajno naslov namiguje na kontroverzno temo, pogosto so take knjige zbadljivka za politi\xc4\x8dne nasprotnike. Nekatere so po spletu naklju\xc4\x8dij postale uspe\xc5\xa1nice, tak\xc5\xa1na sta recimo O \xc4\x8dem \xc5\xa1e razmi\xc5\xa1ljajo mo\xc5\xa1ki razen o seksu (What Every Man Thinks About Apart from Sex) avtorja Sheridana Simovea iz leta 2011, ki so se jo \xc5\xa1tudentje navadili uporabljati kot zvezek, in Zakaj bi volili Demokrate (Reasons to Vote for Democrats) Michaela J. Knowlesa iz leta 2017. Slednja je postala celo najbolj prodajana knjiga pri spletnem trgovcu Amazon.com. Po mnenju komentatorja \xc4\x8dasopisa The Guardian gre v primeru politi\xc4\x8dne tematike za cenene \xc5\xa1ale, ki razvrednotijo bogato tradicijo inteligentne politi\xc4\x8dne satire v angle\xc5\xa1ko govore\xc4\x8dem svetu. Kljub temu so priljubljene, med drugim v ZDA, kjer obstaja mo\xc4\x8dno rivalstvo med privr\xc5\xbeenci Demokratske in Republikanske stranke (iz\xc5\xa1lo je ve\xc4\x8d praznih knjig, ki zbadajo ene ali druge, poleg Zakaj bi volili Demokrate denimo \xc5\xa1e Zakaj je Trump vreden zaupanja, spo\xc5\xa1tovanja in ob\xc4\x8dudovanja).'